Document ID: 32013R0380

A BIZOTTSÁG 380/2013/EU VÉGREHAJTÁSI RENDELETE
(2013. április 25.)
az 1141/2010/EU rendeletnek a kiegészítő teljes dossziénak a Hatóság, a többi tagállam és a Bizottság számára való benyújtása tekintetében való módosításáról
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a növényvédő szerek forgalomba hozataláról, valamint a 79/117/EGK és a 91/414/EGK tanácsi irányelvek hatályon kívül helyezéséről szóló, 2009. október 21-i 1107/2009/EK európai parlamenti és tanácsi rendeletre (1) és különösen annak 19. cikkére,
mivel:
(1)
A hatóanyagok második csoportját illetően a 91/414/EGK tanácsi irányelv I. mellékletébe történő felvétel megújítási eljárásának meghatározásáról és ezen anyagok jegyzékének létrehozásáról szóló, 2010. december 7-i 1141/2010/EU bizottsági rendelet (2) előírja, hogy a referens tagállam által kért kiegészítő információ figyelembevétele érdekében aktualizált kiegészítő összegző dossziét a kérelmezőnek be kell nyújtania az Európai Élelmiszerbiztonsági Hatóságnak (a továbbiakban: Hatóság), a többi tagállamnak és, kérésre, a Bizottságnak is, amikor a megújításértékelő jelentést a Bizottságnak benyújtják.
(2)
A gyakorlat azt mutatja, hogy a jóváhagyásra vagy a jóváhagyás megújítására vonatkozó dossziék túlnyomó többségét a Hatóság értékeli. Ahhoz azonban, hogy a Hatóság levonhassa következtetéseit a teljes kockázatértékelés vagy annak egyes konkrét részletei tekintetében, szükséges lenne, hogy a kiegészítő összegző dossziék mellett a kiegészítő teljes dossziét is megkapja. A kiegészítő teljes dossziét a tagállamoknak is meg kell küldeni. A Bizottságnak lehetőséget kell adni arra, hogy a kiegészítő teljes dosszié benyújtását kérje.
(3)
Az 1141/2010/EU rendeletet ezért ennek megfelelően módosítani kell.
(4)
Az e rendeletben előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,
ELFOGADTA EZT A RENDELETET:
1. cikk
Az 1141/2010/EU rendelet módosítása
Az 1141/2010/EU rendelet 14. cikkének (6) bekezdése a következő albekezdéssel egészül ki:
„A referens tagállam továbbá felkéri a kérelmezőt, hogy a kiegészítő teljes dossziét küldje meg a Hatóságnak, a többi tagállamnak és - kérésre - a Bizottságnak.”
2. cikk
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2013. április 25-én.

Labels: 3
15
6